Kukkunersiuisarneq pillugu Kalaallit Nunaannut nalunaarut

Kukkunersiuisut aamma suliffeqarfiit kukkunersiuinermik suliaqartut akuerisat pillugit inatsimmi (kukkunersiuisut pillugit inatsit) § 13, imm. 6, aamma § 54, imm. 2 malillugit, kunngip peqqussutaatigut nr. XXX, YYY 2022-kkut Kalaallit Nunaannut atuutilersinneqartumi, aalajangersarneqarpoq:

Kapitali 1

Atuuffia

§ 1. Uani nalunaarummi malittarisassat suliffeqarfinnut kukkunersiuinermik suliaqartunut, kukkunersiuisut pillugit inatsimmi kunngip peqqussutaatigut Kalaallit Nunaannut atuutilersinneqarsimasumi § 13 malillugu akuerisanut, atuutissapput.

Kapitali 2

Ateq

§ 2. Suliffeqarfiup kukkunersiuinermik suliaqartup, tak. § 1, atiminik atuinerminut atatillugu takutissavaa akuerisaalluni suliffeqarfik kukkunersiuinermik suliaqartoq, taamaattoq tak. imm. 2.

Imm. 2. Suliffeqarfimmi kukkunersiuinermik suliaqartumi, taasisinnaatitaanerit amerlanersaat kukkunersiuisunit naalagaaffimmit akuerisanit imaluunniit suliffeqarfinnit kukkunersiuinermik suliaqartunit naalagaaffimmit akuerisanit, tassa kukkunersiuisunit nalunaarsugaasunit aammalu immikkut suliffeqarfinnit kukkunersiuinermik suliaqartunit nalunaarsugaasunit pigineqarpata, taava taakkua piginnaatitaapput imminnut taagussallutik "suliffeqarfiit kukkunersiuinermik suliaqartut naalagaaffimmit akuerisat" aammalu immikkut "suliffeqarfiit kukkunersiuinermik suliaqartut nalunaarsugaasut", tak. inatsimmi .§ 13, imm. 4.

Imm. 3. Suliffeqarfimmi kukkunersiuinermik suliaqartumi, taasisinnaatitaanerit amerlanersaat kukkunersiuisunit imaluunniit suliffeqarfinnit kukkunersiuinermik suliaqartunit pigineqarpata, inatsisitigut piumasaqaataasumik ukiumut naatsorsuutit aamma ukiumut naatsorsuutit isumannaallisakkat kukkunersiorneqartarnerat pillugu Europa-Parlamentip aamma Rådetip peqqussutaanik 2006/43/EF-imik naammassinninnikkut, allanngortinneqartoq peqqussutikkut 2014/56/EU-kkut, malittarisassat malillugit akuerisanit, nunani allani suliffeqarfinnik taagueriaatsinik atuinerminnut atatillugu takutissavaat, suliffeqarfik kukkunersiuinermik suliaqartoq suliffeqarfiusoq kukkunersiuinermik suliaqartoq akuerisaq.

Kapitali 3

Taasisinnaatitaanerit

§ 3. Suliffeqarfik kukkunersiuinermik suliaqartoq qaqugukkulluunniit suliffeqarfimmi kukkunersiuinermik suliaqartumi taasisinnaatitaanernik pigisaqartut ataasiakkaat nalunaarsorsimaffiannik nutarterneqartartussamik pigisaqartassaaq, tassani atit tamarmik aammalu atuuffik kiisalu taasisinnaassutsit amerlassusaat ilanngunneqarsimassallutik. Nalunaarsorsimaffik kikkunnit tamanit aaneqarsinnaassaaq.

Imm. 2. Erhvervsstyrelseni qaqugukkulluunniit suliffeqarfimmi kukkunersiuinermik suliaqartumi pigisaqartut taasisinnassusaata amerlassusaannut tunngatillugu paasissutissanut toqqortanut aamma nutartertakkanut isersinnaajuaassaaq.

Imm. 3. Inuit pineqartillugit, suliffeqarfimmi kukkunersiuinermik suliaqartumi atorfeqarneri ilanngunneqassapput, kiisalu suliaqartutut taaguutaat, inatsisitigut piumasaqaataasumik ukiumut naatsorsuutit aamma ukiumut naatsorsuutit isumannaallisakkat kukkunersiorneqartarnerat pillugu Europa-Parlamentip aamma Rådetip peqqussutaani 2006/43/EF-mi, allanngortinneqartoq peqqussutikkut 2014/56/EU-kkut, malittarisassat naapertorlugit pisinnaatitaanerat malillugu.

Imm. 4. Inunnut inatsisitigut pisinnaatitaasunut pisussaatitaasunullu CVR-nummer ilanngunneqassaaq. Inuit inatsisitigut pisinnaatitaasut pisussaatitaasullu § 2, imm. 3-mi ilaatinneqartut, nunami angerlarsimaffimminni nalunaarsugaasimanermut normortik ilanngutissavaat. Aammattaaq ilanngutissavaat suliffeqarfiunerlutik kukkunersiuinermik suliaqartut peqqussummi taaneqartumi imm. 3-mi malittarisassat malillugit akuerisaasut. Inuit inatsisitigut pisinnaatitaasut pisussaatitaasullu nutarterneqartartussamik taasisinnaaneq imaluunniit ilaasortaaneq pillugu nalunaarsorsimaffimmik pigisaqassapput, tassani atit tamarmik kiisalu taasisinnaassutsit amerlassusaat ilanngunneqassallutik. Nalunaarsorsimaffik taanna qaqugukkulluunniit Erhvervsstyrelsenimit aaneqarsinnaassaaq.

§ 4. Taasisinnaatitaaneq taamaallaat taasisinnaatitaanermik piginnittumit atorneqarsinnaassaaq.

Imm. 2. Piginnittoq imm. 1 apeqqutaatinnagu suliffeqarfiup kukkunersiuinermik suliaqartup ataatsimeersuarnerani fuldmægtigimik sinniisoqarsinnaavoq. Kukkunersiuisumut akuerisamut fuldmægtigi nammineerluni kukkunersiuisuussaaq akuerisaq.

Taasisinnaatitaanernik tunniussineq

§ 5. Suliffeqarfimmi kukkunersiuinermik suliaqartumi taasisinnaatitaanernik tunniussineq taamaallaat pisinnaavoq aqutsisut akuersereersimanerisigut, taamaattoq tak. § 8 aamma §§ 10-11.

Imm. 2. Suliffeqarfik kukkunersiuinermik suliaqartoq malittarisassani imaluunniit isumaqatigiissutini assingusuni, suliffeqarfimmi pissutsinut attuumassuteqartuni, akuersissuteqartarneq pillugu malittarisassanik erseqqinnerusunik aalajangersaassaaq.

Kapitali 4

Atuukkunnaarneq

§ 6. Suliffeqarfimmi pissutsit kukkunersiuisut pillugit inatsimmi kunngip peqqussutaatigut Kalaallit Nunaannut atuutilersinneqarsimasumi § 13-imik unioqqutitsilerneranniit kingusinnerpaamik qaammatit 3-t qaangiutsinnagit piumasaqaatinik naammassinnittoqassaaq imaluunniit aalajangiisoqassaaq, suliffeqarfiup suliffeqarfimmut allamut kukkunersiuinermik suliaqanermiik allaanerusumik suliaqartumut nuunneqarnissaanik. Suliffeqarfik kukkunersiuinermik suliaqartoq piffissarititaasup iluani pisariaqartumik aalajagiinngippat, imaluunniit suliffeqarfimmut allamut kukkunersiuinermik suliaqanermiik allaanerusumik suliaqartumut nuutsinissamik aalajangiippat, taava suliffeqarfik kukkunersiuinermik suliaqartoq, imaluunniit taanna, suliffeqarfik sinnerlugu iliuuseqartoq, piaarnerpaamik tamanna suliffeqarfiit kukkunersiuinermik suliaqartut nalunaarsorsimaffiannut nalunaarsussavaa imaluunniit Erhvervsstyrelsenimut nalunaaruteqarluni, tassanngaanniillu kingorna suliffeqarfik kukkunersiuinermik suliaqartoq nalunaarsuiffimminngaanniit peerneqassalluni.

Imm. 2. Suliffeqarfiup kukkunersiuinermik suliaqartup inatsimmi § 13, imm. 5-imi aalajangersagaq, aqutsisoqatigiinni amerlanerussuteqarnissamik piumasaqaat naammassinngikkuniuk, taava suliffeqarfiup pissutsit sapaatit akunneri 7-t qaangiutinnginneranni aaqqissavai. Piffissarititaasup qaangiutinnginnerani pissutsit aaqqinneqarsimanngippata, taava suliffeqarfik kukkunersiuinermik suliaqartoq imaluunniit taanna, suliffeqarfik sinnerlugu iliuuseqartoq, suliffeqarfiit kukkunersiuinermik suliaqarttut akuerisat nalunaarsorsimaffianni suliffeqarfiup peerneqarnera piaarnerpaamik nalunaarsussavaa imaluunniit Erhvervsstyrelsenimut nalunaaruteqarluni, tamatuma kingornalu tassanngaanniit suliffeqarfik nalunaarsorsimaffimmiit peerneqassalluni.

Tooqqorsineq

§ 7. Kukkunersiuisut pillugit inatsimmi kunngip peqqussutaatigut Kalaallit Nunaannut atuutilersinneqarsimasumi § 6 malillugu, kukkunersiuisup akuersissutiminik inissiisup, taasisinnaatitaanerit 10 pct.-ii angullugit taamaallaat pigisinnaavai, tak. inatsimmi § 13, imm. 2, 2. imm.

Imm. 2. Taamaattoq imm. 1-imi killiliineq atuutinngilaq, kukkunersiuisoq akuersissutiminik inissiisoq, suliffeqarfimmi kukkunersiuinermik suliaqartumi atorfeqarpat, imaluunniit sulisut pillugit aaqqissuussinermut atatillugu, tak. inatsimmi § 13, imm. 2, nr. 3.

Akiliisinnaajunnaarneq

§ 8. Taasisinnaatitaanernik pigisaqartoq akiliisinnaajunnaarpat, aamma suliffeqarfiup kukkunersiuinermik suliaqartup kukkunersiuisut pillugit inatsimmi kunngip peqqussutaatigut Kalaallit Nunaannut atuutilersinneqarsimasumi § 13, imm. 2-mi piumasaqaatit naammassiunnaarpagit, akiliisinnaajunnaarnermi pigisaninngaanniit taasisinnaatitaanerit iliuuseqarfigineqarsinnaapput.

Imm. 2. Akiliisinnaajunnaartup pigisaanik nakkutiginnittoq akiliisinnaajunnaartarneq pillugu inatsimmi malittarisassat malillugit immikkut ilisimasalittut ikiuissaaq, akiliisinnaajunaartup taasisinnaassutaasa aqunneqarnissaanik pisariaqartitsineq naapertorlugu, kukkunersiuisut pillugit inatsimmi malittarisassat malillugit.

Imm. 3. Imm. 1 malillugu taasisinnaatitaanernik atuineq ingerlaannarsinnaavoq, akiilisinnaajunnaarnerup naammassillugu suliarinissaata tungaanut, taamaattoq akiliisinnaajunnaarnerup nalunaarutigineraniit sivisunerpaamik ukioq 1 tikillugu. Inatsimmi § 13, imm. 2-mi piumasaqaatit naammassineqarnissaat siunertaralugu suliffeqarfik kukkunersiuinermik suliaqartoq piaarnerpaamik pineqaatissiissutissanik aalajangiissaaq.

Imm. 4. Suliffeqarfiup kukkunersiuinermik suliaqartup § 13, imm. 2-mi piumasaqaatit naammassinngippagit, akiliisinnajunnarnerup suliarereerneraniit imaluunniit ukiumik 1-mik piffissarititap qaangiunneraniit, suliffeqarfik kukkunersiuinermik suliaqartoq imaluunniit taanna, suliffeqarfik kukkunersiuinermik suliaqartoq sinnerlugu iliuuseqartoq, suliffeqarfiit kukkunersiuinermik suliaqartut nalunaarsorsimaffianni piiaaneq nalunaarsussavaa imaluunniit Erhvervsstyrelsenimut nalunaaruteqarluni, taassumalu nalunaarsuiffimmiit suliffeqarfik kukkunersiuinermik suliaqartoq piissavaa.

Imm. 5. Suliffeqarfiup kukkunersiuinermik suliaqartup malittarisassamini imaluunniit isumaqatigiissutigisamini assingusuni, suliffeqarfimmi pissutsinut tunngatillugu aaqqiissuisuusuni, aalajangersinnaavaa, akiliisinnaajunnaartup akiliisinnaajunnaartutut taasisinnaatitaanerit atorsinnaanngikkai. Tamatuma kingunerivaa, suliffeqarfiup kukkunersiuinermik suliaqartup pineqaatissiissutigissagaa suliffeqarfiit kukkunersiuinermik suliaqartut nalunaarsorsimaffianni piiaaneq.

§ 9. Suliffeqarfik kukkunersiuinermik suliaqartoq akiliisinnaajunnaaruni, aamma suliffeqarfiup kukkunersiuinermik suliaqartup inatsimmi, kunngip peqqussutaatigut Kalaallit Nunaannut atuutilersinneqarsimasumi § 13, imm. 5-mi piumasaqaatinik naammassinnikkunnaarpat, akiliisinnaajunnaartup pigisaanik nakkutiginnittup suliffeqarfimmi kukkunersiuinermik suliaqartumi aqutsinikkut piginnaatitaaffiit ingerlassinnaavai.

Imm. 2. Akiliisinnaajunnaartup pigisaanik nakkutiginnittup akiliisinnaajunnaartarneq pillugu inatsimmi malittarisassat malillugit immikkut ilisimasalimmik ikiorteqarsinnaavoq, kukkuneriuisut pillugit inatsit naapertorlugu aqutsinikkut piginnaatitsinerit ingerlanneqarnerannut pisariaqartitsineq naapertorlugu.

Imm. 3. Imm 1 malillugu aqutsinikkut piginnaatitsinernik ingerlatsineq ingerlaannarsinnaavoq, akiliisinnaajunnaarnerup naammassineqarnissaata tungaanut, taamaattoq akiliisinnaajunnaarnerup nalunaarutigineraniit sivisunerpaamik ukioq 1 tikillugu. Inatsimmi § 13, imm. 5-mi piumasaqaatit naammassineqarnissaat siunertaralugu suliffeqarfik kukkunersiuinermik suliaqartoq piaarnerpaamik pineqaatissiissutissanik aalajangiissaaq.

Imm. 4. Suliffeqarfiup kukkunersiuinermik suliaqartup inatsimmi § 13, imm. 5-mi piumasaqaatit naammassinngippagit, akiliisinnaajunnaarnerup naammassineqarnerani imaluunniit ukiumik 1-mik piffissarititap qaangiunnerani, taava suliffeqarfik kukkunersiuinermik suliaqartoq, imaluunniit taanna, suliffeqarfik sinnerlugu iliuuseqartoq, piaartumik Erhvervsstyrelsenimut nalunaaruteqassaaq, tassanngaanniillu kingorna suliffeqarfik kukkunersiuinermik suliaqartoq nalunaarsuiffimminngaanniit peerneqassalluni.

Imm. 5. Suliffeqarfiup kukkunersiuinermik suliaqartup malittarisassamini imaluunniit isumaqatigiissutigisamini assingusuni, suliffeqarfimmi pissutsinut tunngatillugu aaqqiissuisuusuni, aalajangersinnaavaa, akiliisinnaajunnaartup pigisaanik nakkutiginnittup aqutsinikkut piginnaatitaanerit ingerlassinnaassanngikkai. Tamatuma kingunerivaa, suliffeqarfiup kukkunersiuinermik suliaqartup suliffeqarfinnik kukkunersiuinermik suliaqartunik akuerisanik nalunaarsuiffimmi piiaaneq pineqaatissiissutigissagaa.

Siunnersortissaliineq

§ 10. Taasisinnaatitaanernik pigisaqartoq oqartussat pillugit inatsit kunngip peqqussutaatigut Kalaallit Nunaannut atuutilersinneqartoq malillugu siunnersortissalerneqaruni, aammalu suliffeqarfiup kukkunersiuinermik suliaqartup kukkunersiuisut pillugit inatsimmi kunngip peqqussutaatigut Kalaallit Nunaannut atuutilersinneqarsimasumi § 13, imm. 2-mi piumasaqaatit naammassisinnaajunnaarunigit, siunnersortissatut toqqarneqartup suliffeqarfimmi kukkunersiuinermik suliaqartumi taasisinnaatitaanerit atorsinnaavai.

Imm. 2. § 8-mi imm. 2-5 naleqqussaanernut pisariaqartunut assinganik atuutissapput.

Toqusoqarnerani

§ 11. Taasisinnaatitaanernik pigisaqartoq toquppat, aamma suliffeqarfiup kukkunersiuinermik suliaqartup kukkunersiuisut pillugit inatsimmi kunngip peqqussutaatigut Kalaallit Nunaannut atuutilersinneqarsimasumi § 13, imm. 2-mi piumasaqaatit naammassisinnaajunnaarpagit, akiliisinnaajunnaarnermi toqusup pigisaanik isumaginnittup taasisinnaatitaanerit atorsinnaavai.

Imm. 2. § 8-mi imm. 2-5 naleqqussaanernut pisariaqartunut assinganik atuutissapput.

Kapitali 5

Pineqaatissiinerit aamma atuutilersitsineq pillugit aalajangersakkat

§ 12. Nalunaarummi uani §§ 2-11-nik unioqqutitsinerit akiliisitaanermik pineqaatissinneqassapput.

Imm. 2. Ingerlatseqatigiiffiit il. il. (inuit pisinnaatitaasut pisussaatitaasullu) pillagaasutut akisussaaffilerneqarsinnaapput pinerluttulerinermik Kalaallit Nunaannut inatsimmi kapitali 5-mi malittarisassat malillugit.

§ 13. Nalunaarut atuutilissaaq 1. januar 2023.

Imm. 2. Kukkunersiuisarneq pillugu Kalaallit Nunaannut nalunaarut nr. 803, 28/7 2008-meersoq atorunnaassaaq.

Erhvervsstyrelseni, ulloq xx. xx 20xx

xx

/ xx